钦定古今图书集成/明伦汇编/皇极典/第239卷 > 《仁宗御书后序》陈师道
## 钦定古今图书集成/明伦汇编/皇极典/第239卷 > 《仁宗御书后序》陈师道

“人皆有所好，其上胜之，其次任之，其下蕴崇之也。惟
至人无好”，有所好者同于人也。神文圣武皇帝，其好
之与人同，其胜之与人异，同以为德，异以为法，迩声
色而欲不胜理，宝珠玉而利不胜义，时游田而逸不
胜度，故其在位四十馀年，而四方百物无所损益，顾
好飞白书，明窗净几，时一为之，以侈其好。于是将相

则略法而逐世好，故其弊君臣争名而祸乱从之。臣
窃窥观皇帝会法而忘世，会理而忘法，故工拙偏正，
不足论也。所谓有其道而进于技者，王者之于艺盖
如此。彭城王氏，世为贵将，故其家有传焉。其从孙万
寿、主簿臣有基以皇帝所书六大字以示臣，臣盖望
而知也，臣不知书；然望而知之者，臣以理得之也。臣
惟皇帝却天下之好而留神翰墨，乃帝者之懿德，来
世之伟闻，而臣实惧焉。臣闻故老言：“当斯之时，二府
百吏，内宗外姻，下逮近习，莫不好书。夫士大夫阿主
之好，而为书，未害于”政，而臣惧小人因书以进也，故
君子于其好又有慎焉。臣惟皇帝之知此，故世无其
传，而臣之愚，不得不惧也。